2013/0371 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ

съгласно член 294, параграф 6 от Договора за функционирането на Европейския съюз

относно

позицията на Съвета по приемането на Директива на Европейския парламент и на Съвета за изменение на Директива 94/62/ЕО по отношение на потреблението на леки пластмасови пликове за покупки

(текст от значение за ЕИП)

1. КОНТЕКСТ

|  |  |
| --- | --- |
| Дата на предаване на предложението на Европейския парламент и на Съвета (документ COM/2013/0761 final - 2013/0371 (COD): | 4 ноември 2013 г. |
| Дата на становището на Европейския икономически и социален комитет: | 26 февруари 2014 г. |
| Дата на становището на Комитета на регионите: | 2 април 2014 г. |
| Дата на становището на Европейския парламент на първо четене: | 16 април 2014 г. |
| Дата на приемане на позицията на Съвета: | 2 март 2015 г. |

2. ЦЕЛ НА ПРЕДЛОЖЕНИЕТО НА КОМИСИЯТА

Целта на предложението е да се намали потреблението на леки пластмасови пликове за покупки и по този начин да се намали нерегламентираното им изхвърляне, както и да се предотврати тези пликове да попаднат в околната среда, където те се разпадат на все по-малки парчета, след което продължават да съществуват много дълго време под формата на пластмасови микрочастици, причиняващи значителни вреди на фауната и флората, по-специално във водната среда.

3. КОМЕНТАРИ ОТНОСНО ПОЗИЦИЯТА НА СЪВЕТА

Позицията на Съвета отразява политическото споразумение, постигнато между Европейския парламент и Съвета на 17 ноември 2014 г., и подкрепя основната цел на предложението на Комисията за намаляване на потреблението на леки пластмасови пликове за покупки, като се отклонява по някои аспекти и въвежда допълнителни елементи.

Предложението на Комисията задължава държавите членки да предприемат мерки, като същевременно им се предостави свобода да вземат решения относно начините на изпълнение в съответствие с принципа на субсидиарност. Компромисът, постигнат между Съвета и Европейския парламент, задължава държавите членки да включват в тези мерки като минимум национална цел за намаляване на потреблението и/или задължителни цени за тези пликове. Ако се избере национална цел за намаляване, тя ще бъде заложена в компромисния текст.

Към момента на представяне на предложението Комисията не счете за уместно да предложи задължителни цени или количествена цел за намаляване на потреблението поради трудностите, свързани с наличността на данни и общи методи за измерване, и тъй като тя счете, че държавите членки могат най-добре да изберат мерките за намаляване на потреблението на пластмасови пликове за покупки.

Дори Комисията да смята, че тези разпоредби са твърде ограничаващи, тя може, в духа на конструктивен подход, да ги приеме като част от пакета.

Комисията може да приеме допълнителни елементи, включени в позицията на Съвета, а именно:

* задължението на Комисията и държавите членки активно да насърчават кампании за информиране и повишаване на осведомеността на обществеността, поне през първата година след датата на транспониране на директивата;
* възможността държавите членки да прилагат мерките съгласно директивата посредством споразумения между компетентните органи и съответните икономически сектори. Тази възможност вече е предвидена в член 22 от Директивата относно опаковките и отпадъците от опаковки за системите за връщане, събиране и възстановяване;
* задължението на Комисията в рамките на 12 месеца от влизането в сила на директивата да разработи и приеме с акт за изпълнение методика за отчитане и формат на докладване за изчисляването на годишното потребление на леки пластмасови пликове за покупки на глава от населението. Комисията признава необходимостта от наличието на надеждни данни и счита, че това задължение по принцип е приемливо, дори ако то увеличава административната тежест за държавите членки и стопанските субекти. За разработването и официалното приемане на акт за изпълнение може обаче да са необходими повече от предвидените 12 месеца.

Въпреки че Комисията е на мнение, че редица елементи са извън обхвата на внесеното от нея предложение и поради това следва да се разглеждат в по-широк контекст, тя може — като компромис — да приеме следните допълнителни елементи, включени в позицията на Съвета, а именно:

* задължението на Комисията в рамките на 24 месеца от влизането в сила на директивата да разработи и приеме с акт за изпълнение етикет за биоразградимите и компостируемите в домашни условия пластмасови пликове за покупки;
* задължението на Комисията да направи оценка на въздействието на различните възможности за намаляване на потреблението на много леките пластмасови пликове за покупки по време на целия жизнен цикъл и, ако е уместно, да представи законодателно предложение в рамките на 24 месеца от влизането в сила на директивата;
* задължението на Комисията да разгледа въздействието от използването на разградимите при окисляване пластмасови пликове за покупки, да представи доклад на Европейския парламент и на Съвета и, ако е уместно, да представи законодателно предложение в рамките на 24 месеца от влизането в сила на директивата.

4. ЗАКЛЮЧЕНИЕ

Въпреки че Комисията изразява съжаление, че споразумението между съзаконодателите съдържа някои елементи, които са извън обхвата на внесеното от нея предложение и не съответстват на принципите за по-добро законотворчество, тя приветства факта, че съзаконодателите са постигнали споразумение относно нейното предложение.

В духа на конструктивния подход Комисията може да одобри приетата от Съвета позиция, за да може Европейският парламент да приеме окончателния текст на второ четене.

Комисията счита обаче за необходимо да направи следната декларация:

Комисията припомня целите на предложението си от 4 ноември 2013 г. за ограничаване на отрицателното въздействие на потреблението на пластмасови пликове върху околната среда чрез намаляване на потреблението им и по този начин намаляване на нерегламентираното им изхвърляне. Комисията приветства споразумението относно своето предложение, но същевременно отбелязва, че окончателният текст, съгласуван между съзаконодателите, включва някои елементи, които са извън обхвата на внесеното от нея предложение и не съответстват на принципите за по-добро законотворчество. Това би могло да създаде проблеми за бъдещото прилагане на директивата — както за държавите членки, така и за Комисията, потребителите и стопанските субекти.

Следните въпроси предизвикват загриженост:

* *приемането на етикет за биоразградими и компостируеми в домашни условия пликове, без да е направена оценка на въздействието;*
* *допълнителна административна тежест за държавите членки и стопанските субекти, включително нови задължения за докладване и нови изисквания за етикетиране;*
* *някои разпоредби, които биха могли да се разглеждат по-ефективно в контекста на последващите действия във връзка със Зелената книга на Комисията относно пластмасовите отпадъци, като например доклада за използването на разградимите при окисляване пластмасови пликове;*
* *възможността за вариране на мерки във връзка с пластмасовите пликове в зависимост от тяхното въздействие върху околната среда или други свойства може да създаде проблеми по отношение на спазването на принципите на недискриминация и пропорционалност, а също и на принципите на единния пазар;*
* *възможността за определяне на цели в областта на потреблението на нива, предварително заложени в директивата, при липса на съответни статистически данни за всички държави членки;*
* *твърде кратки срокове за разработването на методика за отчитане на потреблението на леки пластмасови пликове за покупки и на етикети за биологично разградими пластмасови пликове за покупки, както и за приемането на съответните актове за изпълнение.*